Premierul slovac, Robert Fico, se află între viaţă şi moarte la două zile după tentativa de asasinat asupra sa, care a trimis unde de şoc în Europa, a declarat vineri premierul ungar, Viktor Orban, la postul public de radio, potrivit Reuters.
Atacul armat a fost prima tentativă majoră de asasinat asupra unui lider politic european din ultimii 20 de ani şi a fost condamnat la nivel internaţional.
Analişti politici şi parlamentari spun că atacul a expus un climat politic din ce în ce mai febril şi polarizat atât în Slovacia, cât şi în întreaga Europă.
„Ne rugăm pentru prim-ministru şi pentru Slovacia. Îi dorim însănătoşire grabnică şi să se întoarcă la muncă. Robert Fico este între viaţă şi moarte”, a spus Viktor Orban.
Premierul a mai declarat că, şi dacă Fico îşi revine, el nu va putea lucra luni de zile, într-un moment critic în perioada premergătoare alegerilor pentru Parlamentul European de la începutul lunii iunie.
„Ne confruntăm cu alegeri care vor decide nu doar membrii Parlamentului European, ci, împreună cu alegerile din SUA, pot determina cursul războiului şi al păcii în Europa. În această situaţie, am fi avut mare nevoie de Robert Fico şi de o Slovacie pro-pace”, a spus Viktor Orban.
A sugera o legătură între tentativa de asasinat împotriva lui Robert Fico şi război „nu ar fi ceva nejustificat”, a spus premierul Viktor Orban, care a adăugat că „centre viguroase de putere au un interes în continuarea războiului dintre Rusia şi Ucraina”, relatează MTI.
Viktor Orban spune că „Slovacia tocmai se întorsese în direcţia taberei păcii”
„Nu au existat multe (ţări) care au vorbit în favoarea păcii... în afară de Ungaria, a fost Vaticanul, iar Slovacia tocmai se întorsese în direcţia taberei păcii”, a apreciat Viktor Orban. Referindu-se la atacul asupra premierului slovac, Viktor Orban a declarat că „una dintre aceste ţări a renunţat, ceea ce înseamnă că Ungaria trebuie să-şi dubleze eforturile, iar munca ei va deveni mai dificilă la Bruxelles, în lupta cu politicienii pro-război”.
Deşi ancheta asupra tentativei de asasinat este încă în curs de desfăşurare în Slovacia, Viktor Orban a declarat că „este o certitudine că făptuitorul era progresist, de stânga şi pro-război”.
„Prin urmare, ipotezele unei legături între tentativa de asasinat şi război nu sunt nejustificate”, a continuat premierul ungar.
Însă „cei în favoarea păcii nu trebuie să se teamă, trebuie să înfrunte imperiul Soros (George Soros, filantrop american originar din Ungaria, ţinta preferată a liderilor naţionalişti şi iliberali - n.r.) şi, dacă este necesar, politica externă americană şi trebuie să spună foarte clar că este în interesul Europei ca părţile să revină la masa negocierilor, mai degrabă decât să continue să insiste pentru o soluţie militară fără speranţă”, a mai spus premierul ungar.